Document ID: 32012R0448

REGOLAMENT TA’ DELEGA TAL-KUMMISSJONI (UE) Nru 448/2012
tal-21 ta’ Marzu 2012
li jissupplimenta r-Regolament (KE) Nru 1060/2009 tal-Parlament Ewropew u tal-Kunsill fir-rigward tal-istandards tekniċi regolatorji għas-sottomissjoni tal-informazzjoni li l-aġenziji tal-klassifikazzjoni tal-kreditu għandhom jagħmlu disponibbli f’repożitorju ċentrali stabbilit mill-Awtorità Ewropea tat-Titoli u s-Swieq
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1060/2009 tal-Parlament Ewropew u tal-Kunsill tas-16 ta’ Settembru 2009 dwar l-aġenziji li jiggradaw il-kreditu (1), u b’mod partikolari l-Artikolu 21(4)(c) tiegħu,
Billi:
(1)
L-Artikolu 11(2) tar-Regolament (KE) Nru 1060/2009 jeħtieġ li l-aġenziji tal-klassifikazzjoni tal-kreditu jpoġġu ċerta informazzjoni dwar id-dejta tal-prestazzjoni storika disponibbli fir-repożitorju ċentrali stabbilit mill-Awtorità Ewropea tat-Titoli u s-Swieq (minn hawn ’il quddiem “AETS”). Din l-informazzjoni hija meħtieġa li tkun ipprovduta f’forma standard kif previst mill-AETS u li hija disponibbli għall-pubbliku mill-AETS li għandha tippubblika informazzjoni fil-qosor dwar l-iżviluppi ewlenin osservati. Dawn ir-rekwiżiti jeħtieġ li jiġu supplimentati fir-rigward tal-preżentazzjoni tal-informazzjoni pprovduta, inklużi l-istruttura, il-format, il-metodu u l-perjodu tar-rapportar.
(2)
L-aġenziji tal-klassifikazzjoni tal-kreditu li jappartjenu għal grupp ta’ aġenziji tal-klassifikazzjoni tal-kreditu li jinsabu fl-Unjoni jistgħu jirrapportaw lir-repożitorju ċentrali separatament. Madankollu, minħabba l-organizzazzjoni funzjonali integrata ħafna tal-aġenziji tal-klassifikazzjoni tal-kreditu fil-livell tal-Unjoni u sabiex ikun iffaċilitat il-fehim tal-istatistika, l-aġenziji tal-klassifikazzjoni tal-kreditu għandhom ikunu mħeġġa jirrapportaw lir-repożitorju ċentrali fuq bażi globali għall-grupp kollu.
(3)
Is-sistema tar-repożitorju ċentrali tiġbor dejta dwar il-klassifikazzjonijiet tal-kreditu u taħżinha ċentralment. Sabiex tgħin lill-parteċipanti fis-suq jevalwaw aħjar l-affidabbiltà tal-klassifikazzjonijiet tal-kreditu u b’hekk tgħinhom jieħdu deċiżjonijiet dwar l-investiment, ir-repożitorju ċentrali għandu wkoll jaċċetta fuq bażi volontarja klassifikazzjonijiet ta’ kreditu maħruġa minn aġenziji tal-klassifkazzjoni tal-kreditu minn pajjiż terz li jappartjenu għall-istess grupp ta’ aġenziji tal-klassifikazzjoni tal-kreditu iżda mhux approvati fl-Unjoni.
(4)
Biex ikompli jiffaċilita l-fehim tal-istatistika prodotta, ir-rapportar tad-dejta dwar il-klassifikazzjonijiet tal-kreditu għandu jinkludi kwalunkwe dejta marbuta ma’ tal-anqas l-aħħar għaxar snin qabel id-dħul fis-seħħ tar-Regolament (KE) Nru 1060/2009. Aġenzija tal-klassifikazzjoni tal-kreditu ma għandhiex tkun meħtieġa tirrapporta din id-dejta jekk tista’ turi li din ma tkunx proporzjonata fid-dawl tal-iskala u l-kumplessità tagħha.
(5)
Dan ir-Regolament huwa bbażat fuq l-abbozz tal-istandards tekniċi regolatorji sottomess għall-approvazzjoni tal-Kummissjoni mill-AETS skont il-proċedura stipulata fl-Artikolu 10 tar-Regolament (UE) Nru 1095/2010 tal-Parlament Ewropew u tal-Kunsill (2).
(6)
L-AETS wettqet konsultazzjonijiet pubbliċi miftuħa dwar l-abbozz tal-istandards tekniċi regolatorji li fuqhom dan ir-Regolament huwa bbażat u talbet l-opinjoni tal-Grupp tal-Partijiet Interessati tat-Titoli u s-Swieq stabbilit skont l-Artikolu 37 tar-Regolament (UE) Nru 1095/2010. Madankollu, l-AETS ma wettqitx analiżi tal-kosti u l-benefiċċji minħabba li qieset li dan kien sproporzjonat mal-impatt tal-abbozz tal-istandards tekniċi regolatorji peress li l-Kumitat tar-Regolaturi Ewropej tat-Titoli (KRET) ilu jistabbilixxi r-repożitorju ċentrali sa mill-2010 u l-abbozz tal-istandards tekniċi jirrifletti l-operat tas-sistema eżistenti aktar milli japplika rekwiżiti materjali ġodda u għalhekk mhuwiex mistenni li jimponi spejjeż addizzjonali sinifikanti fuq l-AETS jew l-aġenziji tal-klassifikazzjoni tal-kreditu.
ADOTTAT DAN IR-REGOLAMENT:
KAPITOLU I
DISPOŻIZZJONIJIET ĠENERALI
Artikolu 1
Suġġett
Dan ir-Regolament jispeċifika r-regoli dwar il-preżentazzjoni tal-informazzjoni, inklużi l-istruttura, il-format, il-metodu u l-perjodu tar-rapportar, li l-aġenziji tal-klassifikazzjoni tal-kreditu huma mitluba jagħmlu disponibbli f’repożitorju ċentrali skont
(a)
l-Artikolu 11(2) tar-Regolament (KE) Nru 1060/2009;
(b)
il-punt 1 tal-Parti II tat-Taqsima E tal-Anness I għar-Regolament (KE) Nru 1060/2009.
KAPITOLU II
STRUTTURA TAR-RAPPORTAR
Artikolu 2
Prinċipji tar-rapportar
1. Aġenzija tal-klassifikazzjoni tal-kreditu għandha tissottometti t-tipi ta’ rapporti li ġejjin lir-repożitorji ċentrali stabbiliti mill-AETS:
(a)
rapporti dwar id-dejta kwalitattiva kif stipulati fl-Artikolu 7 u l-Artikolu 9; u
(b)
rapporti dwar id-dejta tal-klassifikazzjoni kif stipulati fl-Artikolu 8 u l-Artikolu 10.
2. Aġenzija tal-klassifikazzjoni tal-kreditu għandha tkun responsabbli għall-preċiżjoni, il-kompletezza u d-disponibbiltà tad-dejta rapportata tagħha. Għandha tiżgura li r-rapporti jkunu pprovduti fil-ħin bl-użu tal-mezzi tar-rapportar fl-Artikolu 11 u skont il-proċedura tar-rapportar fl-Artikolu 13.
3. Meta aġenzija tal-klassifikazzjoni tal-kreditu tappartjeni għal grupp ta’ aġenziji tal-klassifikazzjoni tal-kreditu, il-membri tal-grupp jistgħu jagħtu mandat lil wieħed mill-membri tagħhom biex jirrapporta l-informazzjoni meħtieġa għan-nom tal-grupp. Meta l-membru tal-grupp bil-mandat jirrapporta informazzjoni f’isem il-grupp għandu jidentifika kemm lilu nnifsu kif ukoll lill-membri tal-grupp li f’isimhom ikun qiegħed jirrapporta l-informazzjoni.
Artikolu 3
Klassifikazzjonijiet li għandhom jiġu rrapportati
1. Aġenzija tal-klassifikazzjoni tal-kreditu għandha tirrapporta dejta dwar klassifikazzjoni tal-kreditu għal kull perjodu ta’ rapportar sakemm din il-klassifikazzjoni tal-kreditu tiġi rtirata.
2. Aġenzija tal-klassifikazzjoni tal-kreditu għandha tirrapporta kemm il-klassifikazzjonijiet mitluba kif ukoll dawk mhux mitluba. Għandha tindika jekk klassifikazzjoni hijiex mitluba jew le.
3. Aġenzija tal-klassifikazzjoni tal-kreditu li tirrapporta f’isem grupp ta’ aġenziji tal-klassifikazzjoni tal-kreditu tista’ tinkludi aġenziji tal-klassifikazzjoni tal-kreditu minn pajjiżi terzi li jappartjenu għall-istess grupp affiljat li mhumiex użati fl-Unjoni permezz ta’ approvazzjoni. Meta aġenzija tal-klassifikazzjoni tal-kreditu ma tirrapportax tali dejta għandha tagħti spjegazzjoni fir-rapport tad-dejta kwalitattiva tagħha.
4. Aġenzija tal-klassifikazzjoni tal-kreditu għandha tirrapporta dejta dwar il-klassifikazzjonijiet tal-kreditu li jkopru mill-inqas l-aħħar għaxar snin qabel id-dħul fis-seħħ tar-Regolament (KE) Nru 1060/2009. Aġenzija tal-klassifikazzjoni tal-kreditu li ma ħarġitx klassifikazzjonijiet tal-kreditu qabel is-7 ta’ Diċembru 1999, għandha tirrapporta dejta għall-perjodi ta’ rapportar wara l-ewwel data li fiha tkun ħarġet klassifikazzjoni tal-kreditu. Aġenzija tal-klassifikazzjoni tal-kreditu mhijiex meħtieġa tirrapporta fir-rigward ta’ perjodi tal-klassifikazzjoni li seħħew qabel ir-reġistrazzjoni jew iċ-ċertifikazzjoni tagħha skont ir-Regolament (KE) Nru 1060/2009 jekk tista’ turi li dan ir-rapportar ta’ dejta ma jkunx proporzjonat fid-dawl tal-iskala u l-kumplessità tagħha.
5. Aġenzija tal-klassifikazzjoni tal-kreditu għandha tirrapporta dawn it-tipi ta’ klassifikazzjonijiet:
(a)
klassifikazzjonijiet korporattivi;
(b)
klassifikazzjonijiet ta’ finanzjamenti strutturati;
(c)
klassifikazzjonijiet sovrani u tal-finanzi pubbliċi.
Artikolu 4
Klassifikazzjonijiet korporattivi
1. Aġenzija tal-klassifikazzjoni tal-kreditu għandha tirrapporta dejta dwar klassifikazzjonijiet korporattivi fuq il-bażi tal-emittent.
2. Aġenzija tal-klassifikazzjoni tal-kreditu tista’ tittratta klassifikazzjonijiet ta’ sussidjarja ta’ intrapriża bħala klassifikazzjoni individwali jew le. Dik l-aġenzija tal-klassifikazzjoni tal-kreditu għandha tispjega l-politika magħżula.
3. Meta tirrapporta klassifikazzjonijiet korporattivi l-aġenzija tal-klassifikazzjoni tal-kreditu għandha tikklassifika l-klassifikazzjonijiet fi ħdan wieħed mis-segmenti industrijali speċifikati fl-element 18 tat-Tabella 1 tal-Anness II.
4. Meta disponibbli għandha tiġi rapportata kemm dejta tal-klassifikazzjonijiet korporattivi għal perjodu ta’ żmien qasir kif ukoll għal perjodu ta’ żmien twil. Għal klassifikazzjonijiet għal perjodu ta’ zmien twil għandu jiġi rrapportat l-emittent. Fejn klassifikazzjoni tal-emittent mhijiex disponibbli, għandha tiġi rrapportata l-klassifikazzjoni tad-dejn fit-tul mhux garantit. Fejn klassifikazzjonijiet ta’ muniti barranin u lokali huma disponibbli, għandha tiġi rrapportata biss il-klassifikazzjoni tal-munita barranija.
Artikolu 5
Klassifikazzjonijiet ta’ finanzjamenti strutturati
1. Soġġett għall-karatteristiċi speċifiċi stabbiliti fil-paragrafu 2 u 3, aġenzija tal-klassifikazzjoni tal-kreditu għandha tirrapporta klassifikazzjonijiet għal perjodu ta’ żmien twil abbażi tal-ħruġ għal strumenti finanzjarji strutturati.
2. Aġenzija tal-klassifikazzjoni tal-kreditu għandha tirrapporta klassifikazzjonijiet għal perjodu ta’ żmien twil abbażi tal-emittent għal veikoli finanzjarji strutturati u strutturi simili.
3. Aġenzija tal-klassifikazzjoni tal-kreditu għandha tirrapporta l-klassifikazzjonijiet għal perjodu ta’ żmien qasir abbażi tal-ħruġ għal karti kummerċjali abbażi ta’ assi.
4. Meta tirrapporta klassifikazzjonijiet ta’ finanzjamenti strutturati, aġenzija tal-klassifikazzjoni tal-kreditu għandha tikklassifika l-klassifikazzjoni f’waħda minn dawn il-klassijiet ta’ assi li ġejjin:
(a)
Titoli abbażi ta’ assi. Din il-klassi ta’ assi tinkludi l-klassijiet tas-subassi ta’ self għal vetturi/dgħajjes/ajruplani, self għall-istudenti, self għall-konsum, self għall-kura tas-saħħa, self għal djar mobbli, self għal films, self għal utilitajiet, kiri ta’ tagħmir, reċevibbli fuq karti tal-kreditu, rahan ta’ taxxa, self improduttiv, noti marbuta ma’ kreditu, self għal veikoli ta’ rikreazzjoni, u reċevibbli kummerċjali;
(b)
Titoli abbażi ipotekarja residenzjali. Din il-klassi ta’ assi tinkludi l-klassijiet tas-subassi ta’ titoli abbażi ipotekarja residenzjali prima u titoli abbażi ipokaterja residenzjali mhux prima u self fuq l-ekwità tad-dar;
(c)
Titoli abbażi ipotekarja kummerċjali. Dan il-klassi ta’ assi tinkludi l-klassijiet subassi ta’ self għal proprjetà kummerċjali jew uffiċċji, self għal kura ġo sptar, residenzi tal-kura, faċilitajiet tal-ħżin, self għal lukandi, faċilitajiet ta’ infermerija, self industrijali, u proprjetajiet multifamiljari;
(d)
Obbligi kollateralizzati ta’ dejn. Din il-klassi ta’ assi tinkludi l-klassijiet ta’ subassi ta’ obbligi kollateralizzati ta’ dejn, obbligi kollateralizzati ta’ bonds, obbligi kollateralizzati sintetiċi, obbligi kollateralizzati ta’ dejn ta’ segment wieħed, obbligi kollateralizzati ta’ fondi, obbligi kollateralizzati ta’ bonds, obbligi kollateralizzati ta’ dejn ta’ titoli abbażi ta’ assi u obbligi kollateralizzati ta’ dejn ta’ obbligi kollateralizzati ta’ dejn;
(e)
Karti kummerċjali abbażi ta’ assi;
(f)
Strumenti finanzjarji strutturati oħra li mhumiex inklużi fil-klassijiet tal-assi preċedenti, inklużi bonds strutturati koperti, veikoli ta’ investiment strutturat, titoli marbuta ma’ assigurazzjoni u kumpaniji ta’ prodotti derivattivi.
5. Aġenzija tal-klassifikazzjoni tal-kreditu għandha tispeċifika f’liema klassi ta’ assi u klassi ta’ subassi (fejn applikabbli) kull strument klassifikat jappartjeni.
6. Għall-iskop tal-element 17 tat-Tabella 1 tal-Anness II, il-kodiċi tal-pajjiż użat għal strument għandu jkun dak tal-pajjiż tad-domiċilju tal-maġġoranza tal-assi sottosanti. Fejn mhuwiex possibbli li jiġi identifikat id-domiċilju tal-maġġoranza tal-assi sottostanti, l-istrument klassifikat għandu jaqa’ taħt il-klassi “Internazzjonali”.
Artikolu 6
Klassifikazzjonijiet sovrani u tal-finanzi pubbliċi
1. Aġenzija tal-klassifikazzjoni tal-kreditu għandha tirrapporta dejta dwar il-klassifikazzjonijiet sovrani u tal-finanzi pubbliċi abbażi tal-emittent. L-aġenzija tal-klassifikazzjoni tal-kreditu għandha tikklassifika l-klassifikazzjonijiet f’wieħed mis-setturi li ġejjin:
(a)
klassifikazzjonijiet sovrani tal-munita lokali;
(b)
klassifikazzjonijiet sovrani tal-munita barranija;
(c)
klassifikazzjonijiet subsovrani u ta’ muniċipalitajiet bħal stati u gvernijiet lokali;
(d)
klassifikazzjonijiet ta’ organizzazzjonijiet sovranazzjonali bħal dawk ta’ istituzzjonijiet stabbiliti, posseduti u kontrollati minn aktar minn azzjonist gvern sovran wieħed inklużi organizzazzjonijiet koperti mill-kodiċi U (Attivitajiet ta’ organizzazzjonijiet u entitajiet ekstraterritorjali) skont il-klassifikazzjoni statistika tal-attivitajiet ekonomiċi fil-Komunitajiet Ewropej (minn hawn ’il quddiem “NACE”); (3)
(e)
klassifikazzjonijiet ta’ entitajiet pubbliċi inklużi dawk koperti minn kodiċijiet NACE O (Amministrazzjoni pubblika u difiża; sigurtà soċjali obbligatorja), P (Edukazzjoni) u Q (Attivitajiet marbuta mas-saħħa umana u l-ħidma soċjal).
2. F’kull settur għandhom jiġi rrapportati l-klassifikazzjonijiet għal perjodu ta’ żmien qasir u twil tal-emittent. Fejn klassifikazzjoni tal-emittent mhijiex disponibbli, għandha tiġi rrapportata l-klassifikazzjoni tad-dejn fit-tul.
3. Għall-fini tal-element 17 tat-Tabella 1 tal-Anness II, fejn l-ebda pajjiż speċifiku ma jista’ jiġi identifikat bħala l-pajjiż tal-ħruġ fil-każ ta’ organizzazzjonijiet sovranazzjonali kif speċifikat fil-punt (d) tal-paragrafu (1), l-emittent klassifikat għandu jiġu kklassifikat bħala “Internazzjonali”.
KAPITOLU III
FORMAT TAR-RAPPORTAR
Artikolu 7
Dejta kwalitattiva
1. Aġenzija tal-klassifikazzjoni tal-kreditu għandha tipprovdi rapporti dwar id-dejta kwalitattiva fil-format speċifikat fit-Tabella 1 tal-Anness I. B’mod partikolari, aġenzija tal-klassifikazzjoni tal-kreditu għandha tipprovdi dejta kwalitattiva fuq l-iskala tal-klassifikazzjoni tagħha li tispjega l-karatteristiċi individwali u t-tifsira ta’ kull klassifikazzjoni. Aġenzija tal-klassifikazzjoni tal-kreditu tista’ tirrapporta sa sitt skali tal-klassifikazzjoni. Mhux aktar minn skala waħda tal-klassifikazzjoni tista’ tiġi rrapportata fir-rigward ta’ kwalunkwe kombinazzjoni partikolari ta’ orizzonti ta’ żmien u tip ta’ klassifikazzjoni.
2. Meta aġenzija tal-klassifikazzjoni tal-kreditu toħroġ klassifikazzjonijiet għal orizzont ta’ żmien u t-tip ta’ klassifikazzjoni partikolari u tuża iktar minn skala tal-klassifikazzjoni waħda, fir-rapporti dwar id-dejta kwalitattiva għandha tirrapporta biss l-iskala tal-klassifikazzjoni użata għall-maġġoranza numerika ta’ dawn il-klassifikazzjonijiet. Klassifikazzjonijiet li jużaw skala tal-klassifikazzjoni li ma tkunx ġiet rrapportata skont dan il-paragrafu ma għandhomx jiġu rrapportati fir-rapporti dwar id-dejta tal-klassifikazzjoni.
3. Skala tal-klassifikazzjoni fiha għadd indeterminat ta’ kategoriji wiesgħa ta’ klassifikazzjoni li jistgħu jinkludu bħala subkategoriji għadd indeterminat ta’ livelli. Aġenzija tal-klassifikazzjoni tal-kreditu għandha tirrapporta ż-żewġ kategoriji ta’ klassifikazzjoni u livelli fejn applikabbli.
Artikolu 8
Dejta dwar il-klassifikazzjoni
1. Aġenzija tal-klassifikazzjoni tal-kreditu għandha tipprovdi rapporti dwar id-dejta tal-klassifikazzjonijiet imsemmija fl-Artikolu 3 fil-format speċifikat fit-Tabella 1 tal-Anness II.
2. Għall-fini tal-element 12 tat-Tabella 1 tal-Anness II, aġenzija tal-klassifikazzjoni tal-kreditu għandha tirrapporta inadempjenza fir-rigward ta’ klassifikazzjoni fejn iseħħ wieħed mill-avvenimenti li ġejjin:
(a)
il-klassifikazzjoni tindika li seħħet inadempjenza skont id-definizzjoni ta’ inadempjenza tal-aġenzija tal-klassifikazzjoni tal-kreditu;
(b)
il-klassifikazzjoni ġiet irtirata minħabba l-insolvenza tal-entità kklassifikata jew minħabba ristrutturar tad-dejn;
(c)
kull meta l-aġenzija tal-klassifikazzjoni tal-kreditu tikkunsidra entità kklassifikata jew strument ikklassifikat bħala inadempjenti, materjalment indebolit jew ekwivalenti.
3. Ir-rapporti kollha tal-klassifikazzjoni li jiġu rtirati matul perjodu speċifiku ta’ rapportar għandhom jingħataw raġuni għall-irtirar fl-element 11 tat-Tabella 1 tal-Anness II. Il-klassifikazzjonijiet li ġew irtirati qabel is-7 ta’ Settembru 2010 jistgħu jiddaħħlu fil-kategorija “tmiem tal-klassifikazzjoni minħabba raġunijiet oħra”.
Artikolu 9
Tibdil u kanċellazzjonijiet tad-dejta kwalitattiva
1. Aġenzija tal-klassifikazzjoni tal-kreditu għandha tirrapporta tibdil u kanċellazzjoni tad-dejta kwalitattiva rapportata fejn dan ikun meħtieġ biex:
(a)
jiġu riflessi l-bidliet f’dejta kwalitattiva;
(b)
jiġu kkoreġuti żbalji fattwali fir-rapportar tal-iskala tal-klassifikazzjoni.
2. Għal bidliet fid-dejta kwalitattiva, minbarra dejta dwar l-iskala ta’ klassifikazzjoni, aġenzija tal-klassifikazzjoni tal-kreditu għandha tibgħat rapport ġdid li jkun fih dejta aġġornata. Aġenzija tal-klassifikazzjoni tal-kreditu għandha tibgħat rapport ġdid dwar id-dejta kwalitattiva biss jekk ikun hemm bidla fi kwalunkwe dejta, u għandha tiġi rapportata biss id-dejta li tkun inbidlet. Fil-każ ta’ bidla fil-metodoloġija, aġenzija tal-klassifikazzjoni tal-kreditu għandha tirrapporta d-dejta kwalitattiva aġġornata u tista’ tirreferi għal informazzjoni addizzjonali dwar bidliet fil-metodoloġija storika pprovduti fil-websajt tagħha.
3. Fejn bidla ta’ skala tal-klassifikazzjoni tkun limitata għat-titli tal-kategoriji jew il-livelli, aġenzija tal-klassifikazzjoni tal-kreditu għandha tibgħat ir-rapport dwar id-dejta kwalitattiva li jkun fih rekord aġġornat tal-skala tal-klassifikazzjoni preċedenti (identifikata permezz tal-identifikatur uniku tal-klassifikazzjoni tagħha) bit-titli u d-deskrizzjonijiet immodifikati kif xieraq. L-elementi l-oħra li jirrelataw mal-iskala tal-klassifikazzjoni għandhom jiġu inklużi fir-rapport mingħajr bidliet. Aġenzija tal-klassifikazzjoni tal-kreditu għandha tuża l-elementi speċifikati fit-Tabella 1 tal-Anness I.
4. Fejn isseħħ bidla materjali fi skala tal-klassifikazzjoni, aġenzija tal-klassifikazzjoni tal-kreditu għandha tiddikjara skala ġdida tal-klassifikazzjoni u twettaq il-passi li ġejjin:
(a)
għandu jintbgħat fajl kwalitattiv b’rekord aġġornat tal-iskala tal-klassifikazzjoni preċedenti li jimmodifika d-data ta’ tmiem il-validità għad-data ta’ tmiem il-perjodu tar-rapportar preċedenti. L-aġenzija tal-klassifikazzjoni tal-kreditu għandha tuża l-elementi speċifikati fit-Tabella 1 tal-Anness I;
(b)
l-aġenzija tal-klassifikazzjoni tal-kreditu għandha tirrapporta l-skala l-ġdida tal-klassifikazzjoni b’identifikatur uniku ġdid u data tal-bidu tal-validità tal-ewwel perjodu ta’ rapportar li għalih hija valida;
(c)
ladarba aġenzija tal-klassifikazzjoni tal-kreditu tkun irċeviet fajl ta’ feedback mir-repożitorju ċentrali li jikkonferma li l-skala l-ġdida tal-klassifikazzjoni ġiet aċċettata, għandha tibgħat il-fajls tad-dejta tal-klassifikazzjoni korrispondenti għall-ewwel perjodu ta’ rapportar li għalih tapplika l-skala l-ġdida tal-klassifikazzjoni billi tuża l-skala l-ġdida tal-klassifikazzjoni.
5. Fejn skala tal-klassifikazzjoni tiġi kkanċellata, aġenzija tal-klassifikazzjoni tal-kreditu għandha twettaq il-passi li ġejjin:
(a)
il-kanċellazzjoni għandha sseħħ qabel l-aġenzija tal-klassiifkazzjoni tal-kreditu tirrapporta kwalunkwe dejta tal-klassifikazzjoni lir-repożitorju ċentrali b’rabta ma’ dik skala tal-klassifikazzjoni. Fil-każ li d-dejta tal-klassifikazzjoni kienet diġà ġiet irrapportata, l-aġenzija tal-klassifikazzjoni tal-kreditu għandha tikkanċella d-dejta tal-klassifikazzjoni kollha li tuża l-iskala preċedenti tal-klassifikazzjoni;
(b)
l-aġenzija tal-klassifikazzjoni tal-kreditu għandha tibgħat fajl tad-dejta kwalitattiva li fih il-kanċellazzjoni tal-skala tal-klassifikazzjoni. L-aġenzija tal-klassifikazzjoni tal-kreditu għandha tuża l-elementi speċifikati fit-Tabella 2 tal-Anness I.
Artikolu 10
Kanċellazzjoni tad-dejta tal-klassifikazzjoni u r-rapportar storiku tad-dejta tal-klassifikazzjoni
1. Fejn jiġu identifikati żbalji fattwali fid-dejta tal-klassifikazzjoni li ġiet irrapportata, aġenzija tal-klassifikazzjoni tal-kreditu għandha tirrapporta l-kanċellazzjoni ta’ dak id-dejta tal-klassifikazzjoni u għandha tibdel id-dejta tal-klassifikazzjoni kkanċellata.
2. Meta tikkanċella dejta tal-klassifikazzjoni, aġenzija tal-klassifikazzjoni tal-kreditu għandha tieħu waħda mill-miżuri li ġejjin:
(a)
fil-każ ta’ rekord tal-klassifikazzjoni tal-perjodu ta’ rapportar attwali, aġenzija tal-klassifikazzjoni tal-kreditu għandha tuża l-elementi speċifikati fit-Tabella 2 tal-Anness II. Ladarba r-rekord oriġinal ikun ġie kkanċellat, għandha tibgħat verżjoni ġdida tar-rekord;
(b)
fil-każ ta’ rekord tal-klassifikazzjoni ta’ perjodi preċedenti ta’ rapportar, aġenzija tal-klassifikazzjoni tal-kreditu tista’ tikkanċella d-dejta tal-klassifikazzjoni oriġinali għal perjodi kollha rapportati billi tuża l-element speċifikat fit-Tabella 2 tal-Anness II inkluża r-raġuni għall-kanċellazzjoni u mbagħad tibdel il-verżjoni oriġinali tar-rekord għall-perijodi kollha bl-użu tal-proċedura deskritta fl-Artikolu 3(4).
3. Meta tirrapporta dejta dwar il-klassifikazzjoni retroattivament, aġenzija tal-klassifikazzjoni tal-kreditu għandha żżid mal-elementi tal-klassifikazzjoni l-perjodu tar-rapportar storiku tal-klassifikazzjoni u r-raġuni għar-rapportar tad-dejta tal-klassifikazzjoni storika, kif speċifikat fl-elementi 24 u 25 tat-Tabella 1 tal-Anness II.
KAPITOLU IV
METODU TA’ RAPPORTAR
Artikolu 11
Mezzi tar-rapportar u t-trasferiment tad-dejta
1. Sabiex tirrapporta dejta lir-repożitorju ċentrali, l-aġenzija tal-klassifikazzjoni tal-kreditu għandha tuża l-faċilitajiet tar-rapportar tas-sistema tar-repożitorju ċentrali.
2. Il-fajls kollha mibgħuta lil u li jaslu mingħand ir-repożitorju ċentrali għandhom ikunu fil-format XML konformi mal-iskemi XSD maħruġa mill-AETS.
3. Aġenzija tal-klassifikazzjoni tal-kreditu għandha ssemmi l-fajls skont il-konvenzjoni tal-ismijiet maħruġa mill-AETS.
4. Aġenzija tal-klassifikazzjoni tal-kreditu għandha taħżen il-fajls mibgħuta lil u li jaslu mingħand ir-repożitorju ċentrali f’forma elettronika għal mill-inqas ħames snin. Dawn il-fajls għandhom jitqiegħdu għad-dispożizzjoni tal-AETS meta jintalbu.
Artikolu 12
Prinċipji tal-iskambju tal-fajls u l-perjodi tar-rapportar
1. Aġenzija tal-klassifikazzjoni tal-kreditu għandha tibgħat il-fajls kollha li jkopru pejodu ta’ rapportar speċifiku fil-perjodu tal-prepubblikazzjoni sussegwenti lir-repożitorju ċentrali. Dan ir-rekwiżit ikopri kemm il-fajls tad-dejta kwalitattiva kif ukoll il-fajls tad-dejta tal-klassifikazzjoni.
2. Il-perjodu tar-rapportar għandu jkopri perjodu ta’sitt xhur li jdum mill-1 ta’ Jannar sat-30 ta’ Ġunju jew mill-1 ta’ Lulju sal-31 ta’ Diċembru. Il-perjodu tal-prepubblikazzjoni huwa perjodu ta’ tliet xhur wara t-tmiem tal-perjodu tar-rapportar rispettiv, li jibda mill-1 ta’ Jannar sal-31 ta’ Marzu u mill-1 ta’ Lulju sat-30 ta’ Settembru. Il-bidu u t-tmiem ta’ perjodu tal-prepubblikazzjoni u perjodu ta’ rapportar għandu jkun determinat mill-Ħin tal-Ewropa Ċentrali.
3. Aġenzija tal-klassifikazzjoni tal-kreditu għandha l-ewwel tibgħat dejta kwalitattiva. Għandha tibgħat fajls tad-dejta dwar il-klassifikazzjoni biss meta tkun irċeviet fajl ta’ feedback mir-repożitorju ċentrali li jivverifika d-dejta kwalitattiva.
4. Matul kull perjodu ta’ prepubblikazzjoni, aġenzija tal-klassifikazzjoni tal-kreditu għandha tissottometti fajls tad-data dwar il-klassifikazzjoni lir-repożitorju ċentrali li jinkludu l-informazzjoni kollha kif speċifikat fit-Tabelli 1, 2 u 3 tal-Anness II. Kanċellazzjonijiet ta’ dejta dwar il-klassifikazzjoni għandhom jiġu rrapportati skont l-Artikolu 10.
5. L-ewwel darba li aġenzija tal-klassifikazzjoni tal-kreditu tirrapporta lir-repożitroju ċentrali, għandha tibgħat fajl tad-dejta kwalitattiva li jinkludi d-dejta kwalitattiva kollha kif speċifikat fit-Tabelli 1, 2 u 3 tal-Anness I. Sussegwentement, dik l-aġenzija tal-klassifikazzjoni tal-kreditu għandha tirrapporta biss skali ġodda tal-klassifikazzjoni, aġġornamenti u kanċellazzjonijiet tad-dejta kwalitattiva skont l-Artikolu 9.
6. Barra minn hekk fl-ewwel rapport tagħha lir-repożitorju ċentrali, aġenzija tal-klassifikazzjoni tal-kreditu għandha tirrapporta wkoll id-dejta storika skont l-Artikolu 3(4). Dak ir-rapportar għandu jitwettaq f’ordni kronoloġika tal-perjodi tar-rapportar u jibda mill-aktar wieħed antik.
Artikolu 13
Proċedura ta’ rapportar
1. Aġenzija tal-klassifikazzjoni tal-kreditu għandha tiżgura li l-informazzjoni mibgħuta lir-repożitorju ċentrali tikkorrispondi mar-rekords interni tagħha. F’kull perjodu tal-prepubblikazzjoni, il-fajls rilevanti kollha għandhom jintbagħtu f’ordni kronoloġika u l-iżbalji għandhom ikunu kkoreġuti fil-perjodu tal-prepubblikazzjoni.
2. Ir-repożitorju ċentrali għandu jibgħat fajl ta’ feedback lill-aġenzija tal-klassifkazzjoni tal-kreditu għal kull fajl tad-dejta rrapportat li jikkonferma li l-fajl wasal u ttella’ korrettament jew li jinforma lill-aġenzija tal-klassifikazzjoni tal-kreditu dwar l-iżbalji skoperti. Meta r-repożitorju ċentrali jsib żball, l-aġenzija tal-klassifikazzjoni tal-kreditu għandha tibgħat il-korrezzjonijiet fiż-żmien dovut kif ġej:
(a)
għal żbalji tal-fajl, l-aġenzija tal-klassifikazzjoni tal-kreditu għandha tikkoreġi l-iżball kif indikat fil-fajl tal-feedback u terġa’ tibgħat il-fajl kollu mill-ġdid;
(b)
għal żbalji fil-kontenut, l-aġenzija tal-klassifikazzjoni tal-kreditu għandha tikkoreġi l-iżbalji kif indikat fil-fajl tal-feedback u terġa’ tibgħat ir-rekords ikkoreġuti biss;
KAPITOLU V
DISPOŻIZZJONIJIET FINALI
Artikolu 14
Dħul fis-seħħ
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-21 ta’ Marzu 2012.

Labels: 12
4